গ্র্যান্ড প্রাইজ পাওয়া অন্য বাংলাদেশি শিল্পী মো. হারুন-অর-রশীদ তাঁর ‘দ্য রেস্টলেস ওয়েভ অব টাইম’ বা ‘অস্থির সময়ের স্রোত’ শিল্পকর্মে ধর্মান্ধতা, জঙ্গিবাদ ও অসভ্যতার হিংস্রতায় মানুষের প্রতি হত্যাযজ্ঞের প্রতিবাদ বোঝা যায়। তাঁর শিল্পকর্মে দেখা যায় নানা মানুষের আবক্ষ মূর্তি একটি অন্ধকার ঘরে নানান শব্দ আর আলোর মাঝে ঘুরপাক খাচ্ছে। অস্থিরতার মাঝে মানুষের মুখগুলো আলোর প্রত্যাশায় আছে। হারুন-অর-রশীদের স্থাপনাশিল্পের মানবিক চেতনার আকাঙক্ষা দর্শকদের প্রাণিত করে। গ্র্যান্ড প্রাইজ পাওয়া চিলির দাগমারা আন্না উইসকেল ভিডিওচিত্রে দেখিয়েছেন শব্দ ও ছবিতে পৃথিবীর চলমান ঘূর্ণায়মান অবস্থা। বিস্তর মরুভূমিতে বড় আকৃতির বৃত্ত। তার মাঝে অসংখ্য ছোট বৃত্তের সমাহার। দাগমারার শিল্পকর্মের শিরোনাম ‘জয়েন্ট গেইম’। মানুষ ও প্রকৃতির এ-খেলায় শিল্পী প্রতীকী পৃথিবীকে হাজির করেন। সঙ্গে জুড়ে দেন শব্দ ও আলো-আঁধারী।